绿头鸭
王吉昌 (Yuan)
貌幽玄。混成法像无边。悟真常、灵明妙用，越骊珠、独耀深渊。炫真圣、穿山透壁，展威风、入地升天。变化多方，神通挥霍，一轮炳耀显孤圆。净洒洒、难握难把，朗朗湛如然。无为相、高低莫测，远近难诠。非空色、亦无二体，显本来、清净因缘。大千界、浑无挂碍，证方寸、拍塞坤乾。究竟圆通，不离不即，堂堂恢廓体翛然。括慧灼、天真至理，悟入奋威权。妙中妙、腾今跨古，无像功全。